AARHUS: Mens vi venter på datoen for, hvornår vi skal til folketingsvalg, har statsminister Lars Løkke Rasmussen meddelt, at han vil bidrage til Classic Race Aarhus. Det prominente besøg for løbet sker, når den tiende udgave finder sted i Storebededagsferien på vejene mellem Marselisborg Slot og Aarhusbugten. Lars Løkke Rasmussen har givet tilsagn om at være gæst lørdag 18. maj.

- Vi er utroligt glade for, at Statsministeren har fundet plads i sin kalender til at besøge Classic Race Aarhus, siger Mike Legarth, direktør for Classic Race Aarhus.

Lars Løkke Rasmussen besøger Classic Race Aarhus lørdag eftermiddag. Her skal han dels uddele en donation til et projekt, som er med til at højne trafiksikkerheden for børn, dels skal han blandt andet overvære DTC-løbet, hvor han har sagt ja til både at starte løbet og svinge det ternede målflag.

Jubilæumsudgaven af Classic Race Aarhus afvikles over tre dage – fredag, lørdag og søndag – i Bededagsferien 17.-19. maj. Godt 1000 frivillige arbejder før, under og efter løbsweekenden for at afvikle arrangementet, hvor overskuddet går til at skabe bedre trafiksikkerhed for børn.